A Bizottság 1483/86/EGK rendelete

(1986. május 15.)

a Spanyolország lobogója alatt hajózó halászhajóknak a portugál vizeken folytatott halászati tevékenységeire vonatkozó egyes műszaki és ellenőrzési intézkedések megállapításáról szóló 3718/85/EGK bizottsági rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel Spanyolország és Portugália csatlakozási okmányára és különösen annak 352. cikke (8) bekezdésére,

mivel szigorúbb ellenőrzési intézkedéseket kell alkalmazni a germont halászó hajókra;

mivel az időszakos jegyzékek érvényességét rövidíteni kell, a halászati engedélyhez szükséges különleges feltételeket a 20 bruttó regisztertonnánál nagyobb hajókkal szemben is alkalmazhatóvá kell tenni, valamint a 20 bruttó regisztertonnánál kisebb hajókra vonatkozóan is különleges rendelkezéseket kell bevezetni;

mivel a 3718/85/EGK bizottsági rendeletet [1] ennek megfelelően módosítani kell;

mivel az e rendeletben előírt intézkedések összhangban vannak a Halászatierőforrás-gazdálkodási Irányítóbizottság véleményével,

ELFOGADTA EZT A RENDELETET:

1. cikk

A 3718/85/EGK rendelet a következőképpen módosul:

1. A 3. cikk (2) bekezdésének második albekezdése helyébe a következő rendelkezés lép:

"A tonhaltól eltérő nagy vándorló halakat halászó hajók jegyzékét annak hatálybalépése előtt legalább 15 nappal kell továbbítani; ennek a jegyzéknek legalább két naptári hónapot kell felölelnie. A germont halászó hajók jegyzékét annak hatálybalépése előtt legalább 15 nappal kell továbbítani; ennek a jegyzéknek a hónap első napjától a hónap 15. napjáig, vagy a hónap 16. napjától a hónap utolsó napjáig eltelt időszakot kell felölelnie."

2. A 3. cikk (3) bekezdésének negyedik francia bekezdése helyébe a következő rendelkezés lép:

"– a csatlakozási okmány 158. cikkének (2) bekezdésében meghatározott átváltási arányok, valamint a germont halászó hajók esetében a csatlakozási okmány 352. cikkének (6) bekezdésében említett eljárással összhangban a Tanács által elfogadott átváltási arányok."

3. A 8. cikk a következő bekezdéssel egészül ki:

"A spanyol hatóságok közlik a melléklet 7. pontjában meghatározott nemzeti ellenőrző hatóságokkal a melléklet 8.1. pontjának megfelelően a kapott információkat, legalább 24 órával az előtt, hogy a hajók belépnek a portugál partoktól 200 tengeri mérföldre húzódó övezetbe, a melléklet 8.2. pontjának megfelelő információkat pedig a hajónak működési kikötőjébe való visszatérését követő 24 órán belül."

4. A mellékletben a B. szakasz címének helyébe a következő rendelkezés lép:

"B. A tonhaltól eltérő egyéb nagy vándorló halakat halászó hajók kivételével valamennyi hajóra vonatkozó teljesítendő kiegészítő feltételek."

5. A mellékletben a 3. pontnál szereplő címsor helyébe a következő rendelkezés lép:

"3. Minden halászati engedéllyel rendelkező hajó – kivéve a 20 bruttó regisztertonnánál kisebb és fedélzeti rádióval nem rendelkező, germon halászatára jogosult hajókat – a következő ütemezéssel összhangban közli a 7. pontban meghatározott illetékes nemzeti ellenőrző hatóságokkal a 4. pont szerint kért információkat:".

6. A melléklet a következő ponttal egészül ki:

"8. A 20 bruttó regisztertonnánál kisebb, fedélzeti rádióval nem rendelkező, germon halászatára jogosult hajók közlik a spanyol ellenőrző hatóságokkal a következő információkat:

8.1. mielőtt a hajó elhagyná az anyakikötőt, és legalább 24 órával a portugál partoktól 200 tengeri mérföldre húzódó övezetbe való belépés előtt;

8.1.1. a portugál partoktól 200 tengeri mérföldre húzódó övezetbe való belépésnek és az övezet elhagyásának tervezett időpontjai;

8.1.2. az az ICES vagy CECAF statisztikai négyzet, amelyben a halászat zajlik;

8.1.3. a portugál kikötőbe való be- és kilépés tervezett időpontjai;

8.1.4. a hajó anyakikötőbe való visszatérésének tervezett időpontja;

8.2. a hajó anyakikötőbe való visszatérését követő 24 óra folyamán;

8.2.1. a fogás, ICES vagy CECAF statisztikai négyzet szerinti bontásban."

2. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1986. május 15-én.

a Bizottság részéről

António Cardoso E Cunha

a Bizottság tagja

[1] HL L 360., 1985.12.31., 14. o.

--------------------------------------------------